section_heading: Obrazovanje
paragraph_text: Premda je u Beču tijekom prve godine studija 1913. – 1914. imao i neugodnih iskustava, uskoro su profesori prestali korigirati njegove radove, što je svakako bio znak da su ih smatrali zadovoljavajućim. Iako je u to vrijeme radio u duhu klasičnog akademizma, uz tek uzgredne secesijske stilizacije koje su ono to doba bile u modi, već tada se kod Škarpe javljaju i prve naznake ekspresionističkih “deformacija” toliko tipičnih za cijeli njegov zreli kiparski opus. Škarpini bečki dani u početku su protjecali u materijalnoj oskudici, no kada je dobio redovitu potporu Ministarstva prosvjete i dodatnu stipendiju za siromašne studente Hrvatskog potpornog društva, studij počinje doživljavati kao idilu. Na kraju školske godine 1914. profesor Breitner ga zove da preko ljeta ostane u Beču i honorarno radi kod njegova kolege, no Škarpa, koji se zaželio hvarskoga zraka i domaće hrane to odbija i vraća se u zavičaj.